Politigården
Politigården, i København er hovedsæde for Københavns Politi, opført 1918-1924 af Hack Kampmann og Aage Rafn (samt Hans Jørgen Kampmann (1889-1966), Holger Jacobsen mfl.).
Den store bygning med trapezformet plan er et hovedværk i 1900-tallets danske nyklassicisme og blev fredet i 1995. Det barske, afvisende ydre lukker sig om en stor rund gård med kolonnade omkring og tre mindre, firkantede gårde; i den midterste, Mindegården, står Einar Utzon-Franks bronzeskulptur Slangedræber fra 1924.
Politigården var 1944-1945 sæde for Hipokorpset.